钦定古今图书集成/明伦汇编/官常典/第627卷 > 李嵩
## 钦定古今图书集成/明伦汇编/官常典/第627卷 > 李嵩

按《汝宁府志》：“李嵩，字文明，汝阳人。父缙，吉安府通判。
少从杨文贞公游，博极群书。领景泰癸酉乡荐，除辰
州同知。城麻阳、黔阳两县，民不知扰，洞苗以争田相
仇杀，嵩单骑往，片言解之。苗夷詟服，竞献金宝，悉却
不受。九年秩满，楚民及洞苗交奏，复留三年，擢镇远
知府。尝行部，遇虎，正色端坐，了无畏怖，虎乃去。无何”，
以致仕归。经女儿涧，风涛暴起，舟且覆。嵩仰天祝曰：
“嵩居官，不敢欺天罔人。如有之，天覆吾舟。”须臾风止。
抵家发箧，惟图书数卷，日以自娱。所居舍坏，太守欲
为修葺，嵩不听。年八十卒。子举，鄜州知州；銮，旌德知
县。